送洪承信儒發西上
作者：王邁
朝代：宋

paragraphs: 詩賦不直一杯水，明經談笑博青紫。
兩石爭如識一丁，長槍得勝毛錐子。
夫君稽古歲月深，雕蟲童習素所恥。
奮身刀劍亦借徑，未能免俗聊爾耳。
朝來免胄翰墨場，妙發穿楊三昧矢。
神人換鼻許正郎，朱衣點頭相行李。
仙霞絕頂雪漫天，快上扶摇九萬里。
明春躍馬白玉京，都人爭看龍燒尾。
應笑向來點額人，方上橋門趨劍履。
便須破費千黄金，邀儂一醉長安市。